नेपालमा पनि सुपर लिग : सातै प्रदेशका टिमले खेल्ने फ्रेन्चाइजको नेपाल सुपर लिग गर्न सम्झौता
क्रिकेटमा जस्तै फुटबलमा पनि नेपालमा पहिलोपल्ट फ्रेन्चाइज लिग फुटबल हुने भएको छ । आयोजनाका लागि नेपाल स्पोर्ट्स एन्ड इभेन्ट म्यानेजमेन्ट कम्पनीले अखिल नेपाल फुटबल संघ (एन्फा) सँग मंगलबार सम्झौता गरेको छ ।
काठमाडौँ — क्रिकेटमा जस्तै फुटबलमा पनि नेपालमा पहिलोपल्ट फ्रेन्चाइज लिग फुटबल हुने भएको छ । आयोजनाका लागि नेपाल स्पोर्ट्स एन्ड इभेन्ट म्यानेजमेन्ट कम्पनीले अखिल नेपाल फुटबल संघ (एन्फा) सँग मंगलबार सम्झौता गरेको छ ।नेपाल स्पोर्टस एन्ड इभेन्ट म्यानेजमेन्ट कम्पनी चौधरी ग्रुपका प्रबन्ध निर्देशक निर्वाण चौधरीको हो । चौधरी र एन्फाका अध्यक्ष कर्माछिरिङ शेर्पाबीच नेपाल सुपर लिग (एनएसएल) नामक प्रदेशस्तरीय फ्रेन्चाइज फुटबल र विद्यालयस्तरको फुटबल लिग आयोजना गर्न सम्झौता भएको हो । पहिलो चरणमा प्रतियोगिताको आयोजनालाई मात्र सम्झौता भएको छ । ‘अंग्रेजी नयाँ वर्षको पहिलो दिन नयाँ र सकारात्मक कार्यक्रमको सुरुआत मात्र भएको हो,’ एन्फा अध्यक्ष शेर्पाले भने, ‘प्रतियोगिताका लागि आर्थिक लागत, प्राविधिक सहयोगलगायत धेरै पक्षबारे कुराकानीकै चरणमा छौं र क्रमश: सार्वजनिक गर्दै लैजाने छौं ।’प्रतियोगिताका लागि एन्फाले प्राविधिक सहयोग उपलब्ध गराउने छ । टिम तयारी र व्यवस्थापनका लागि सम्बन्धित प्रदेशका कर्पोरेट हाउससँग सहकार्य नेपाल स्पोर्ट्स एन्ड इभेन्ट म्यानेजमेन्टले गर्नेछ । इभेन्ट म्यानेजमेन्टले नै टिमको नामसँगै विदेशी खेलाडीको अनुबन्ध गरी प्रतियोगिता अझै स्तरीय बनाउने प्रयास गर्नेछ । एन्फाले नेपाल सुपर लिग वैशाख र जेठमा हुने गरी क्यालेन्डर बनाएको छ । सुपर लिगका कारण सहिद स्मारक ए डिभिजन लिग, जिल्ला र प्रदेश लिग तथा राष्ट्रिय लिगमा कुनै असर नपर्ने एन्फा अध्यक्षले दाबी गरेका छन् । फिफा र एएफसीको स्वीकृतिका लागि पनि पहल भइरहेको उनले जनाए । जारी ए डिभिजन लिगबाट उत्कृष्ट १ सय ४० खेलाडी छनोट गरी सात प्रदेशको नामबाट बनाइने फ्रेन्चाइज टोलीमा समान खेलाडी वितरण गरिनेछ । अर्को वर्षदेखि भने अक्सनमार्फत खेलाडी किनबेच गरिने अध्यक्ष शेर्पाले बताए । सात प्रदेशका टोलीबीच सिंगल राउन्ड रोबिन प्रणालीमा हुने सुपर लिगका खेल न्युनतम भौतिक पूर्वाधार भएका प्रदेश रंगशालामा खेलाइने छ । राउन्ड रोबिन लिगमा २१ र प्लेअफमा ४ गरी कुल २५ खेल हुने पत्रकार सम्मेलनमा जानकारी दिइयो ।अध्यक्ष शेर्पाले फ्रेन्चाइज लिगभन्दा विद्यालयस्तरीय लिगबारे धेरै समय खर्चिए । ‘हामीले सञ्चालन गरिरहेको ग्रासरुट कार्यक्रमलाई समेत सहयोग हुने गरी विद्यालय लिगको अवधारणा ल्याइएको छ । जसले देशभरका विद्यालयमा रहेका युवा प्रतिभाको पहिचान गरी भविष्यमा राष्ट्रिय टोलीलाई बलियो बनाउन सकिन्छ । ३ सयभन्दा बढी बिद्यालयबाट ४० जनामात्रै प्रतिभा आए भने पनि नेपालको फुटबल बलियो हुनेछ । दिगो विकासका लागि यो प्रतियोगिता अत्यन्तै महत्त्वपूर्ण छ,’ शेर्पाले भने ।उनका अनुसार विद्यालय लिग बिदाको समयमा आयोजना गरिनेछ । जसका लागि विद्यार्थी कक्षामा पनि नछुट्ने र फुटबलमा पनि आवद्ध भइरहन्छ । वैशाखदेखि माघ फागुनसम्म विद्यालय लिग गर्ने योजनामा एन्फाले नेपाल स्पोर्टस एन्ड इभेन्ट म्यानेजमेन्टसँग सहकार्य गरेको छ । देशभरका विद्यालयबाट ११ टिम छनोट गरी ५५ खेल खेलाइने बताइएको छ । सम्झौतापछि स्पोर्टस म्यानेजमेन्टका अध्यक्ष निर्वाण चौधरीले युवाको विकासका लागि खेलकुदको विकास सबैभन्दा महत्त्वपूर्ण रहेको औंल्याए । ‘म कुनै ठूलो कम्पनीको प्रबन्ध निर्देशक भएर आएको छैन, म खेलकुद समर्थकका रूपमा आएको छु । फुटबलको विकासका लागि नेपालका कर्पोरेट हाउसहरूलाई संग्लग्न गराएर प्रतियोगिता गर्न लागिएको हो,’ उनले भने । अध्यक्ष चौधरीले धेरै लामो गृहकार्यपछि सुपर लिगको अवधारणामा काम सुरु भएको बताउँदै नेपाली खेलकुदमा विशेष गरी फुटबलको विकासमा यो कोसेढुंगा बन्ने बताए । 